  Виталий Пронин Ижевск урамъёстӥ «кырӟась» трамвай ӝыны городэз ортчизУдмурт Республикаысь симфонической  кун оркестрлы туэ 20 ар тырме. Таин валче усточиос бадӟым концертлы дасясько. Шаерысьтымы калыкез соос шулдыртозы  19-тӥ-20-тӥ шуркынмонэ Ижысь Операя но балетъя театрын. Нош кылем арняе оркестр потӥз ульчае,   сценаез  соослы воштӥз городын ветлӥсь транспорт. Шулдыр гуръёсты оркестрысь музыкантъёс кисьтӥзы 2 номеро трамвайын.20 ар ӵоже таӵеез ӧй вал на. Ижысь «Промышленная» остановкаысь  «Удмурт Республикаысь симфонической оркестрлы 20 ар» кылъёсын но шаръёсын гожтэм трамвай шоры калык паймыcа учкиз. Эшшо но абдраз отысь фракъёсын дӥсяськем воргоронъёслэсь, концерт дӥсен ик пӧрмытскем нылкышноослэсь крезьгуро интсрументъёсын шудэмзэс адӟыса. Остановкаын сылӥсьёс чыртызэс кузь карыса ик учкылӥзы, дӥсьтӥсьёсыз трамвае пырыны выризы. Но инты ӟоскытысь, соосты пушказ ӧз лэзе, но котькуд отсановкае трамвай дугдылӥз но отысь калыклы егит пиос оркестрлэн концертаз ялонъёс люкылӥзы.Озьы Ижевск урамъёстӥ «кырӟась» трамвай ӝыны городэз ортчиз. Кинлы сыӵе малпан йыраз лыктӥз юанлы симфонической оркестрлэн кивалтӥсез Николай Рожков шуиз: ваньмы ӵош кенешимы но сыӵе малпанэ вуимы.- Оркестр олокытын но шуидӥз ини, Италиысь Римский папалэн резиденцияз но кык пол концерт сётӥз, Россиын, Испаниын но Швейцариын шулдыртӥз. Малпамы, трамвайын но крезьгур мед чузъяськоз. Адямиос мед тодозы милям юбилеймы матэктэ шуыса. Нялтас вераса, 20 армес паськыт пумитаны дасяськиськом. Кылсярысь, 19-тӥ ноябре концертамы лыктыса, шаерысьтымы улӥсьёс  симфонической оркестрен ӵош кылзыны быгатозы Россиысь тужгес тодмо виолончелистэз Алексанр Князевез. Дорамы нош ик вуозы Италиысь эшъёсмы, кылсярысь, туж тодмо дирижёр, Аввелино городысь косерваториысь профессорез Леонардо Куадриниез, озьы ик Италиысь зарни сопраноез Кьяра Таиджиез но мукет куноосты. 20-тӥ ноябре гала-концертмы луоз, - соин милям мылкыдмы туж умой, оркестрын 60 адями тырше. Тани оглюкетэз туннэ трамвайын ужа, мукетъёсыз  али репетициын, но ваньзы ик мылысь-кыдысь дасясько Удмуртиын улӥсьёслы ӟеч крезьгуро кузьым лэсьтыны, - шуиз Николай Рожков.Галина Семёнова Теги: Крезьгурдунне симфоническойоркестр  